|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2021*** |  |

Pesterzsébet, 2021. október 17.

***Kreisz János, lelkész***

**A megharcolt áldás**

**Lectio:**I. Mózes 32; 22-30

***„Jákób pedig egyedűl marada és tusakodik vala ő vele egy férfiú, egész a hajnal feljöveteléig. Aki mikor látá, hogy nem vehet rajta erőt, megilleté csípőjének forgócsontját, és kiméne helyéből Jákób csípőjének forgócsontja a vele való tusakodás közben. És monda: Bocsáss el engem, mert feljött a hajnal.***

***És monda Jákób: Nem bocsátlak el téged, míg meg nem áldasz engemet.***

***És monda néki: Mi a te neved?***

***És ő monda: Jákób.***

***Amaz pedig monda: Nem Jákóbnak mondatik ezután a te neved, hanem Izráelnek; mert küzdöttél Istennel és emberekkel, és győztél.***

***És megkérdé Jákób, és monda: Mondd meg, kérlek, a te nevedet.***

***Az pedig monda: Ugyan miért kérded az én nevemet? És megáldá őt ott.***

***Nevezé azért Jákób annak a helynek nevét Peniélnek: mert látám az Istent színről színre, és megszabadult az én lelkem.”***

**Alapige:** I. Mózes 32; 26

***„És monda: Bocsáss el engem, mert feljött a hajnal.***

***És monda Jákób: Nem bocsátlak el téged, míg meg nem áldasz engemet.”***

Kedves Testvérek! Református Anyaszentegyházunkban vitathatatlanul **az egyik legtöbbet használt szavunk az áldás**. Többször mondjuk ki ezt a szót szinte mit bármi mást, ami a hittel, Bibliával és Jézussal kapcsolatos. **Elég a szép ősi köszönésünkre gondolni:** *„Áldás békesség.”* Minden keresztelő alkalmával **megáldjuk gyermekeinket**. Minden **úrvacsora végén áldásra emeli a lelkész a kezét**. Sőt, **minden istentisztelet végén is elhangzik a pap szájából az áldás.** Meggyőződésem az, hogy ha most kiosztanánk mindenkinek egy-egy papírlapot, azt kérve, hogy: „Fogalmazd meg, hogy szerinted mit jelent az áldás.”, akkor a legkülönfélébb válaszokat kapnánk. Éppen ezért, **úgy gondolom, hogy fontos, még itt az igemagyarázat legelején tisztáznunk azt, hogy micsoda is tulajdonképpen az áldás, és kitől jön?** Mert ez sem egyértelmű. Egyetlen mondatban összefoglalható erre a két kérdésre a válasz. *„Az áldás, jót előidéző szó és gesztus, melynek az ősforrása Isten”*. **Az áldás tehát, Istentől való „jó”** közvetítése. A keresztelői beszélgetéseken is rendszeresen elhangzó mondat: *„Istentől való jó közvetítése a gyermek életére.”*

**Kedves testvérek, napjainkban nem esik túlságosan nagy hangsúly az életünkben az áldásra.** Hogy úgy mondjam, nem az mozgatja a hétköznapjainkat, hogy áldott emberekké legyünk. **Pedig a Szentírásban, különösen az Ószövetségben, de az Újszövetségben is, kiemelten fontos „szerepet” játszott az a tény, hogy Istentől áldott emberek voltak-e, avagy sem.** Az **Ószövetségben minden ezen állt vagy bukott.** Ezen állt, ez jelentette a föld termékenységét, az esőt a száraz idő után, a gazdagságot, a boldogulást az életben, a győzelmeket más népek felett, és ez jelentette a ma is használt kifejezést a gyermekáldást.

Kedves testvérek, **a mai istentiszteletünkön az Ószövetség nagy pátriárkája,** az „áldásra vágyó” Jákób és életének a legfontosabb eseménye, életet formáló küzdelme lesz előttünk. **Rendkívül ellentmondásos személy volt ez az ősatya.** Már a születése, ahol ikertestvérének, Ézsaunak a sarkát fogva jött a világra, **predestinálta arra, hogy egy ügyeskedő, csavaros eszű férfi lesz belőle.** Ahogyan nevének jelentése is bizonyítja: csaló. Ez a fiatalember gyermekkorától kezdődően anyukája kedvence, kivételezettje volt. **Egy ravasz, maga hasznát kereső, számító emberré lett ez a Jákób, aki tulajdonképpen – édesanyját leszámítva – mindenkit legalább egyszer rászedett, vagy átvert maga körül.** Elég csak a bátyjára, vagy édesapjára, vagy a nagybátyjára, Lábánra gondolni. Kedves testvérek, ennek a Jákóbnak azon túl, hogy mindig megtalálta a számítását az életben, **volt a kezdetektől egy nagy vágya.** Egy vágyódása egész életében. **Fiatalkorától egyetlen dologért küzdött igazán, ez pedig az áldás volt.** Sóvárgott utána ez a fiatalember, hiszen sohasem lehetett volna az övé. **Hiszen jog szerint, az atyai áldás az első szülött fiút, tehát Ézsaut illette meg.** Különös dolog ez, hogy mindezek ellenére Jákób vágyódik, sóvárog az áldás után.

**Hogy mennyire vágyott az áldásra, mi sem bizonyítja jobban mint, hogy édesanyja ösztönzésére, és segítségével félrevezeti Ézsaut,** kicsalja tőle az elsőszülöttségi jogot, aztán pedig átveri édesapját is. **Kihasználja, hogy az idős Izsák már szinte megvakult,** és önmagát Ézsaunak adva ki, kicsalja édesapájától az atyai áldást. Végre örülhet ez az ember, sikerült az, amire gyermekkorától áhítozott! **Végre övé az elsőszülöttséggel járó minden jog, és övé az áhított atyai áldás is.** Végre révbe ért!

**Azonban mindezek ellenére azt láthatjuk, hogy nem történik pozitív változás** Jákób életében a kicsalt, de ettől még áldás következtében. **Sőt!** Tulajdonképpen szétszakad a családja. Kibékíthetetlen harag születik Ézsau szívében, **Jákóbnak pedig menekülni kell otthonról. A kicsalt áldással elkezdődött a Csaló kálváriája.** Nem erre számítanánk akkor amikor valaki áldást kapott. **Világos, hogy eredetileg nem neki szánták, de attól még ő kapta meg.** Miért nem az történik Jákób életében, amit az áldás jelent? **Hol marad az Istentől való jó?** Mi történt az áldással? Mégsem működik?

**Ezek után nagybátyjánál, Lábánnál találjuk őt.** Szemet vet a lányára, Ráhelre, és elszegődik Lábánhoz, hogy hétesztendei szolgálat után feleségül vehesse kiszemeltjét. Mint azt bizonyára a legtöbben tudjátok, ez nem pont úgy sikerült ahogyan Jákób eltervezte, hiszen nem Ráhelt, hanem Leát kapta. Ezután **újabb hétévnyi szolgálat,** és megkaphatta végre Ráhelt. **Miután gyermekei születtek, ügyesen egy csellel kicsalta Lábántól jószágainak nagy részét, majd ahogy mondani szokás, „angolosan távozott”.** Kedves testvérek, ha végig olvassuk Jákób történetét, arra lehetünk figyelmesek, hogy **ez az ember bármerre járt, tönkretette maga körül az emberi kapcsolatait.** Tönkretette az **ikertestvérével** való kapcsolatát, pedig az ikrek sokkal szorosabban kötődnek egymáshoz. Tönkretette az **édesapjával** való kapcsolatát, hiszen becsapta és kihasználta. Tönkretette **nagybátyját**, hiszen állatainak nagy részét kicsalta tőle. **Tulajdonképpen úgy lehetne jellemezni őt, mint akinek a nyomában mindig csalás, átverés, és lopás járt.** Ha voltál már olyan ember közelében, akinek olyan a jelleme, hogy **szinte dörgölőzik az emberhez, akár egy macska, és nem érted igazából a miértjét**, akkor pontosan tudod, hogy milyen lehetett ez a Jákób. Ügyeskedő, a dolgokat addig csavaró ember, ameddig abból hasznot nem lát. **Az ilyen embernek nem jó a közelében lenni.**

**Ilyen lenne egy áldást nyert ember?** Ilyen lenne az, aki csalással ugyan, de mégis megszerezte az atyai áldást? Ilyen lenne az Isten kiválasztott embere? **Az Isten által kiválasztott nép ősatyja egy ilyen emberileg nézve tisztességtelen csaló?** Ezek szerint a csaló mindvégig csaló marad?

Kedves testvérek, kár volna mert, nem is lehetne semmit szépíteni azon, hogy **Jákób valóban nem a tisztességes ember illusztrációja a szótárban. Azonban életének egy adott pontján megváltozik benne és körülötte minden.** Erről szól a lectioban felolvasott igeszakasz. Jákób éppen útban van hazafelé Lábántól, és a hazatartó úton **szembe jön velük Ézsau serege**. Gondoljunk csak bele egy pillanatra abba a helyzetbe! **Tizennégy év óta nem látták egymást testvérével, akkor pedig úgy váltak el, hogy Jákób menekült otthonról.** Ki tudja, hogy most hogyan fogja őt fogadni? Haragszik még? Biztosan igen – gondolhatta. Jákób pontosan tudja, hogy elkerülhetetlen a találkozás testvérével, hiszen sokan vannak vele, és most nem tud menekülni. **Minden bizonnyal rettegett,** hiszen így imádkozik, amikor megtudja, hogy közeledik Ézsau: *„Ments meg engem bátyámnak, Ézsaunak a kezéből, mert félek tőle, hogy ha idejön, megöl engem, az anyákat is gyermekeikkel együtt.”* 1Móz. 32,11 **És jön a már szokásossá vált ügyeskedése. Ajándékot készít bátyjának, hogy kiengesztelje.** Nagyon nehéz nap vár rá másnap, a családját előre küldte, ő pedig a Jabbók gázlójánál egyedül töltötte a találkozást megelőző éjszakát.

**Ezen az estén különös dolgot élt át.** Egy nálánál jóval erősebb férfi rátámadt Jákóbra. **Egész életében most először kell igazán küzdenie.** **Most nem lehet ügyeskedni**, csaláni, előnyös megegyezést kötni. Jákób pedig kitart ebben a harcban. Nem csak, hogy kitart, de **küzd is valamiért**. Kiderül ez abból, amit a végén kér. **Jákób a legfontosabb „jóért”, az áldásért küzd.** Kedves Testvérek, azt jelenti ez, hogy Jákób már nem akar az maradni, mint aki volt. **Jákób harca az Isten áldásáért azt jelenti: nem akar olyan ember maradni, mint amilyen volt.** Nem akar olyan maradni, mint amilyennek ifjú korában megismerték. **Nem akar csavaros eszű, sikeres, ügyeskedő tolvaj maradni.** A felnőtt Jákób már pontosan érti azt, hogy nem attól lesz valaki áldott ember, hogy hívő családba születik, ahol az apja és a nagyapja nagy ígéreteket hordozott. Azok nem az ő hite és nem az ő erényei.

**Ez a harc, amit olvashatunk, sokkal több volt, mint egyszerű tusakodás. Jákób nem csupán azzal a másikkal küzd, hanem saját magával is.** A saját múltjával és személyével is tusakodik, gyötrődik ez az ember. Ez a harc azt jelenti, hogy nem akar már olyan ember maradni, mint amilyen volt. **Kedves Testvérek, Jákób elétében sok mindennek kellett történnie mire eljutott idáig, hogy meg akarja tagadni múltját.** Sok mindennek kellett történnie mire eljutott odáig, hogy életének a legfontosabb, és legdöntőbb kérdése az legyen, hogy az Isten őt megáldja. **Megannyi csalás, lopás, hazugság és nyerészkedés után végre eljutott ez az ember odáig, hogy „tovább már nem megy!”** Pontosan tudja, érti, látja már azt, hogy mindaz, amit ő fontosnak, és erénynek gondolt, az valójában mind kár és szemét. **Végül ennek a tusakodásnak a végén Jákób áldást nyer.** Különös dolog történik.

**A harc végeztével egy furcsa párbeszéd kezdődik**: Bocsáss el engem, mert feljött a hajnal. *„És monda Jákób: Nem bocsátlak el téged, míg meg nem áldasz engemet. És monda néki: Mi a te neved? És ő monda: Jákób. Amaz pedig monda: Nem Jákóbnak mondatik ezután a te neved, hanem Izráelnek; mert küzdöttél Istennel és emberekkel, és győztél.”* **Úgy megragadta a szívemet ez a beszélgetés.** Egész este tusakodnak egymással, majd a mennyei küldött megkérdezi ellenfele nevét. **Miért most teszi ezt? Hát nem úgy szokás, hogy ha találkozom valakivel, akit nem ismerek, akkor az elején mutatkozunk be egymásnak?** Kedves testvérek, **Jákóbnak ki kell mondania**. *„Mi a neved?”* – kérdezi a küldött**. *„Jákób a nevem.”* Azaz csaló**. Ki kell mondania Jákóbnak, hogy eddig csaló voltam! De **már nem akarok többé csaló lenni.** Jákób, azaz csaló a nevem. **Nem, fiam, már nem az vagy aki voltál. Új ember vagy. Valaki, aki átléptél egy új minőségű hívő létbe.** Most már átkelhetsz a réven, a folyó túloldalára. Izraelnek hívnak ezután. **Milyen ismerős ez a tűzpróbákon átment emberek számára.** Nem **Saul** vagy többé, hanem Pál. **Nem elrongyolódott életű tékozló fiú vagy immár, hanem Istenfiúságra méltatott ember, aki hazatalált.** Kezdődik valami új. **Áldott emberré lett Jákób.**

Kedves testvérek, **fel kell tennünk egy fontos kérdést.** Ez így hangzik: **hogyan lesz, hogyan lehet valaki áldott emberré?** **Nos úgy, hogy küzd azért, amit az Isten róla kijelentett.** Jákóbnak mielőtt elindult az ismeretlenbe az atyai háztól ezt ígérte: *„És a te magod olyan lesz, mint a földnek pora, és terjeszkedel nyugatra és keletre, északra és délre, és te benned és a te magodban áldatnak meg a föld minden nemzetségei. És íme én veled vagyok, hogy megőrizzelek téged valahova mész, és visszahozzalak e földre; mert el nem hagylak téged, míg be nem teljesítem a mit néked mondtam.”* **Jákob nem álmokat kergetett, hanem azt várta Istentől, amit Isten ígért neki!** Sok mindennek kellett történnie mire végre eljutott idáig.

**Tudod-e, hogy rólad mit jelentett ki az Isten?** Hordozol-e csak egyetlen ígéretet is Tőle a szívedben? Volt valaha olyan Ige, ami egyszer elakadt a szívedben? **Van olyan, amiért érdemes küzdened?** Emlékszel-e a **konfirmációs Igédre**? Arra mindenképpen építhetsz! Azt csak neked mondta! Te rólad jelentette ki egyszer! Vedd csak elő, és nézd meg mi volt az! **Ezekért az ígéretekért lehet küzdeni. Ha az ember küzd, ha tusakodik értük, azokból később áldás lesz.**

Jákób tusakodása ebben is példa. Hogyan is történt ez az ő életében? **Nem tudom, hogy mikor jön az életednek olyan időszaka**, mint Jákóbnak volt ez az éjjel, amikor már nem akarsz az lenni, aki vagy. **De ha eljön, megjegyezheted ezt a módot, ahogyan küzdött és győzött!** A családját előre küldte, és egyedül maradt éjszakára. **Ha eljön a pillanat az életedben, hogy oly sok minden után Jabbók révéhez érsz, kívánom, hogy ne menekülj el a tusakodás elől.** **Mert vannak az életünknek olyan útjai, kérdései, fájdalmai, harcai, amelyekben nem tudnak emberek segíteni, amiket nem vívhatunk meg, csak egyedül.** De mai igénk arra bíztat, hogy vállaljuk ezt a tusakodást és tartsunk ki benne. **Mert változást hoz, ha Isten is jelen lehet ezekben a gyötrődő, tusakodó harcainkban. Hóseás próféta** **megemlékezik Jákobnak erről az éjjeli viaskodásáról.** Azt olvassuk: *„Anyja méhében sarkon fogta bátyját, és mikor erős volt, küzdött az Istennel. Küzdött az angyallal és legyőzte; sírt és könyörgött néki.”* Igen, mert **sírva, könyörögve is lehet tusakodni az Úr előtt.** **Ha azt akarod Tőle, amit Ő ígért és Ő akar Veled!** **Ha így lesz azt éled majd át, amit végül Jákób:** *„Megszabadult a lelkem”!*

Milyen különös dolog ez! Hol van még a másnapi rettegett találkozás Ézsauval? **Felszabadult erre a találkozásra a testvérével.** Már nincs a szívében félelem, mert már nem ugyanaz az ember, mint aki volt. **Most már nem Jákób a csaló, hanem Istennek egy áldott embere.**

**Kedves testvérek, ilyen áttusakodott éjszakák nélkül, csupán felszínes keresztyén élet létezik.** Nem tűzben próbált szilárd, megküzdött hit, hanem langymeleg. **Neked volt-e már ilyen küzdelmes, áttusakodott éjszakád?** Eljött-e már az életedben a pillanat amikor küzdened kellett az Isten előtt? **Volt-e már olyan, hogy eljutottál oda, hogy már nem akarsz az maradni, aki vagy?** Ha volt, akkor biztos vagyok benne, hogy sohasem felejted! **Mint ahogyan Jákób sem felejtette el soha többé ezt az éjszakát.** Mert ha ez már megtörtént, akkor pontosan ugyanazt el tudod mondani, amit Jákób mondott. *„Látám az Istent színről színre és megszabadult a lelkem.”*

**Kedves testvérek, az ilyen áttusakodott éjszakák után, az áldást nyert ember, áldássá lehet a másik számára is.** Áldássá lehetsz a családodban, a barátaid között, a munkahelyeden. Hogyan történik ez? Nos, úgy, hogy **a körülötted lévő embereket Krisztushoz vonzod, ezzel a legnagyobb áldás közelébe segítve őket.** Hiszen Jákóbnak, hogy szólt az ígérete? „*Tebenned és a te magodban áldatnak meg a föld minden nemzetségei…”* **Jézusban válik végleg valósággá ez a csodálatos ígéret.** Ha már átélted a megváltás csodáját, akkor biztosan tudod, hogy ez egyedül Jézus közelében történt. **Úgy válhatsz áldássá a másik ember életében, hogy ha őt Jézus közelébe, az áldások kútfőjéhez vonzod.**

Szelíden bíztatlak arra, hogy állj bele ebbe a csodálatos szolgálatba!

Ámen!